Zezi i pros pour mor e bann zapot i rod pozisyon ankor enn fwa\nBann zapot i rod pozisyon ankor enn fwa\nMATYE 20:17-28 MARK 10:32-45 LIK 18:31-34\nZEZI I PREDIR SON LANMOR ANKOR ENN FWA\nZEZI I KORIZ BANN ZAPOT AKOZ ZOT PE ROD POZISYON\nZezi ek son bann disip in preski fini zot vwayaz dan direksyon sid, Pere, pour al Zerizalenm. Zot travers Larivyer Zourden o bor Zeriko. I annan lezot ki pe vwayaz avek zot pour Lapak lannen 33.\nZezi pe mars par devan son bann disip akoz i determinen pour ariv Zerizalenm pour Lapak. Me bann disip i per. Pa bokou letan pase, ler Lazar ti mor e Zezi ti pe kit Zide pour al Pere, Toma ti’n dir lezot disip: “Annou ale nou osi pour ki nou a mor ansanm avek li.” (Zan 11:16, 47-53) I danzere pour zot al Zerizalenm, sanmenm bann disip i per.\nZezi i pran son bann zapot akote pour prepar zot pour sa ki pe al arive. I dir zot: “Nou pe mont Zerizalenm e laba Garson zonm pou ganny livre avek bann sef pret ek profeser lalwa. Zot pou kondann li amor, zot pou livre li avek dimoun lezot nasyon, boufonn li, fwet li e klout li lo poto e trwazyenm zour i pou resisite.”—Matye 20:18, 19.\nSa i fer trwazyenm fwa ki Zezi i koz avek son bann disip lo son lanmor ek rezireksyon. (Matye 16:21; 17:22, 23) Par kont, safwasi i dir ki i pou ganny touye lo poto. Son bann disip i ekout li me zot pa konpran ki i pe dir. Petet zot pe ekspekte ki rwayonm Izrael pour ganny retablir lo later e zot anvi ganny laglwar ek loner avek Kris dan en rwayonm lo later.\nSalome, ki aparaman manman zapot Zak ek Zan osi pe vwayaz avek zot. Zezi in donn sa de zapot en non ki vedir “Bann Garson Loraz,” san dout akoz zot ti annan tandans pran lakoler. (Mark 3:17; Lik 9:54) I fer en pe letan depi ki sa de i anvi ganny en bon plas dan Rwayonm Kris. Zot manman i konn sa. La aprezan, i apros Zezi lo zot par, i tonm azenou devan li e demann li en faver. Zezi i reponn: “Ki ou anvi mon fer pour ou?” I dir: “Fer ki mon de garson i asiz, enn lo ou kote drwat e lot lo ou kote gos dan ou Rwayonm.”—Matye 20:20, 21.\nAnfet, sa demann i sorti kot Zak ek Zan. Lefet ki Zezi fek koz lo sa laont ek imilyasyon ki i pou gannyen, i dir zot: “Zot pa konnen ki zot pe demande. Zot kapab bwar sa lakoup ki mon pe al bwar?” Zot reponn: “Wi nou kapab.” (Matye 20:22) Kantmenm sa, i tre probab ki zot pa vreman konpran ki sa i vedir pour zot.\nMe pourtan Zezi i dir zot: “Wi, zot pou bwar mon lakoup, me pour asiz lo mon kote drwat e lo mon kote gos, sa pa mwan ki deside me i pour sa bann ki mon Papa in swazir.”—Matye 20:23.\nLer sa dis lezot zapot i tande ki Zak ek Zan in fer sa demann, zot byen mekontan. Eski i posib ki Zak ek Zan ti’n byen ardyese dan sa largiman ki bann zapot ti’n annan pli boner? (Lik 9:46-48) An tou ka, sa demann i montre ki sa 12 zapot pa’n aplik sa konsey ki Zezi in donnen konsernan devlop limilite. Zot ankor anvi ganny pozisyon.\nZezi i deside pour rezourd sa sityasyon akoz sa i kree bann problenm parmi son bann zapot. I kriy sa 12 zapot e avek lanmour i konsey zot. I dir zot: “Zot konnen ki bann ki ganny konsidere konman dirizan bann nasyon i annan lotorite lo lepep e bann dimoun enportan i domin zot. I pa devret koumsa parmi zot, me sa ki anvi vin enportan parmi zot i devret vin zot serviter e sa ki anvi vin premye parmi zot i devret lesklav tou lezot.”—Mark 10:42-44.\nAprezan Zezi i koz lo sa legzanp ki zot devret swiv, setadir son legzanp. I dir: “Garson zonm ti vini, pa pour ganny servi, me pour servi e donn son lavi konman en ranson pour liber bokou dimoun.” (Matye 20:28) I fer apepre trwa-z-an depi ki Zezi pe servi lezot. I pou kontinyen fer sa e i pou menm pare mor pour limanite! Bann disip i bezwen parey Kris e anvi servi lezot olye ki lezot i servi zot. Zot devret vin en dimoun ki mwen enportan olye rod pozisyon.\nKi Zezi ti fer pour prepar son bann disip pour sa ki pe al arive?\nKi de zapot ti demann Zezi e ki mannyer bann lezot zapot ti reazir?\nKi mannyer Zezi ti reazir ler son bann zapot ti rod pozisyon?\nPartaze Partaze Bann zapot i rod pozisyon ankor enn fwa


Lasanble Nasyonal bann Zenn-Manm i aprouv trwa mosyon\nSa ti pandan en sesyon ki sa lasanble ti fer Sanmdi dan ansyen lasal Lasanble Nasyonal, National House.\nLoter premye mosyon, Onorab Vanessa Seth -- ki osi speaker sa lasanble -- ti pe demande ki tou minister ek lorganizayon konsernen dan pei i rekonnet Lasanble Lazenes koman sa platform ki reprezant lazenes Seselwa.\nI ti dir ki sa i a fer ki sa lasanble ek bann zenn onorab a ganny zot vre stati neseser.\nOnorab Seth ti remersye gouvernman pour anmenn en tel linisyativ parey Lasanble Lazenes.\nPandan ki i ti pe prezant son mosyon, i ti osi azoute ki medya i devret zwe en pli gran rol.\nI ti demande ki en progranm i ganny organize lo televizyon pour pas bann sesyon Lasanble Lazenes.\nSa i a ed bann lezot zenn ek piblik an zeneral pour konnen kwa ki vreman deroule dan bann sesyon.\nSa premye mosyon ti ganny segonde par Onorab Davis Mathiot, ki ti osi an faver en tel progranm pour ed sa lasanble ganny son vre stati.\nOnorab Maria Paulin, loter dezyenm mosyon, ti pe demande ki Departman Ledikasyon i regard dan posibilite revwar leta serten liv lekol ki bann etidyan lo tou nivo i servi.\nI ti dir ki en gran poursantaz sa bann liv in fini andomaze e sa i fer li difisil pour bann etidyan.\nOnorab Paulin ti azoute ki sa departman in fer bokou lo sa nivo avek led bann sponsors me i ankor annan en gran travay pour fer.\nDezyenm parti son mosyon ti pe demande ki bann lekipman tel ki masin fotokopi i ganny met an bon leta pour benefis bann etidyan ek ansennyan.\nSa mosyon ti ganny segonde par Onorab Louisianna Camille, e pandan zot deliberasyon bann zenn ti demande ki bann resours edikasyonnel i ganny met a zour e pour revwar bann resours ki manke o nivo bann lekol. Sa i a ede fasilit lansennyman e osi laprantisaz a tou nivo.\nBann zenn onorab ti osi agree ki serten etidyan pa servi resours byen e ki zot devret pran plis responsabilite anver bann materyo edikasyonnel ki ganny met a zot dispozisyon.\nZot ti osi dir ki i neseser revwar leta bann masin fotokopi akoz sa i annan gran lenpak lo laprantisaz dan bann lekol menm o nivo pos-segonder.\nTrwazyenm mosyon ti ganny prezante par Onorab Kelvin Benoit ki ti pe demande ki minister konsernen ki responsab pour prizon i regard dan posibilite pour ranforsi progranm reabilitasyon pour bann zenn ki’n ganny kondannen.\nI ti dir ki sa i ava pouse konbat bann move lenfliyans menm dan prizon e osi ede prepar zot ki letan zot termin zot santans zot a vin bann bon sitwayen ki kapab reentegre pli fasilman dan lasosyete e kontribye dan devlopman pei.\nTou manm ti vot an faver tou le trwa mosyon, ki pou ganny prezante avek bann minister konsernen pour zot konsiderasyon.


Ki mon devret konnen lo labi seksyel?\nSak lannen plizyer milyon dimoun i ganny vyole oubyen abize seksyelman e target prensipal i bann zenn.\nSa dimoun ki ti vyol Annette ti zet li ater avan menm ki i ti realize ki ti pe arive. Annette i dir: “Mon ti esey tou sa ki mon ti kapab pour debat. Mon ti esey kriye me mon lagorz ti sere. Mon ti esey pous li, grif li e donn li koudpye ek koudpwen. En sel kou mon ti santi en kouto pe pik mwan. Mon ti perdi tou mon kouraz.”\nSi ou ti dan en sityasyon koumsa, ki ou ti pou fer?\nMenm si ou toultan pridan e vizilan ler ou pe marse aswar, nenport kwa i kapab arive. Labib i dir: “Dan en paryaz pa sa ki pli rapid ki gannyen . . . ni faver pour sa ki pli savan, akoz tou i depan lo letan ek sirkonstans.”—Eklezyast 9:11.\nParey Annette, serten zenn i ganny abize seksyelman par bann dimoun ki zot pa konnen tandis ki lezot i ganny abize par en dimoun ki zot konnen oubyen menm en manm zot fanmir. Natalie ti annan zis di-z-an ler i ti ganny abize par en adolesan ki ti reste pre o bor li. Natalie i dir: “Mon ti telman per e onte ki o konmansman mon pa ti dir personn.”\nI PA OU LAFOT\nAnnette i ankor santi li koupab pour sa ki’n arive. I dir: “Mon toultan mazin sa zour swar e mon santi konmsi mon ti’n devret lager plis. Me apre ki mon ti’n ganny pike, mon ti telman per ki mon pa ti kapab fer nanryen. Me kantmenm sa, mon santi ki konmsi mon ti’n devret esey fer plis pour anpes sa arive.”\nNatalie osi i ankor santi li koupab. I dir: “Mon pa ti’n devret ekout mon vwazen. Mon paran ti touzour dir mwan ek mon ser ki nou devret reste ansanm kan nou al zwe deor me mon pa ti ekoute. Alor, mon santi ki mwan ki’n donn mon vwazen loportinite pour vyol mwan. Mon santi mwan responsab ki sa ki’n arive in afekte e fer soufer mon fanmir antye. Se sa ki’n pli afekte mwan.”\nSi ou annan menm santiman ki Annette ek Natalie, gard antet ki en dimoun ki ganny vyole pa ti demande pour ganny vyole. Serten dimoun i fer sa sityasyon paret mwen grav e zot dir ki bann dimoun ki’n ganny vyole ti pe rode alor zot in gannyen. Me personn pa merit ganny vyole. Si ou osi ou’n deza ganny vyole, zis mazinen ki i pa ou lafot!\nByensir, i fasil pour dir me i pa fasil pour krwar ki i pa ou lafot. Serten dimoun pa kapab koz lo zot santiman e sa i fer zot santi zot koupab e deprese. Me lekel ki pli benefisye si ou pa dir nanryen, ou ouswa sa dimoun ki’n vyol ou? Ou pa merit reste koumsa, koz lo sa ki’n arive.\nKOZ LO SA KI’N ARIVE\nLabib i koz lo Zob, en zonm drwat ki ti ganny bokou problenm. Zob ti dir: “Mon pou dir tou sa ki lo mon leker.” (Zob 10:1) Sa i kapab ed ou si ou osi ou fer parey. Si ou koz avek en dimoun ki ou annan konfyans ladan, sa pou kapab ed ou fer fas avek sa ki’n arive e ou pou santi ou pli byen.\nOu bann santiman i kapab tro lour pour anmenn ou tousel. Akoz ou pa koz lo la avek en dimoun?\nAnnette ki ti fer sa, i dir: “Mon ti koz avek en zanmi pros e i ti ankouraz mwan pour koz avek bann ansyen dan mon kongregasyon. Mon vreman kontan ki mon’n fer sa. Zot in koz avek mwan plizyer fwa e zot in dir mwan ki sa ki ti’n arive pa ti mon lafot e sa i egzakteman sa ki mon ti bezwen tande.”\nNatalie ti koz avek son paran. I dir: “Zot ti siport mwan e ankouraz mwan pour koz lo sa ki ti’n arive. Sa ti ed mwan pour pa tro sagren e ankoler.”\nNatalie ti osi ganny rekonforte atraver lapriyer. I dir: “Koz avek Bondye dan lapriyer in ed mwan, espesyalman kan mon pa ti kapab koz avek en lot dimoun. Letan mon priye, mon pli lib pour koze e mon santi mwan kalm e anpe.”\nOu osi ou kapab vwar ki i annan “en letan pour gerir.” (Eklezyast 3:3) Pran swen avek ou lekor fizikman e emosyonnelman. Repoz ou byen e pli enportan ankor, depan lo Zeova, sa Bondye ki touzour konsole.—2 Korentyen 1:3, 4.\nSI OU ANNAN LAZ POUR KONMANS PWENTE\nSi ou en fiy e lezot pe met presyon lo ou pour fer bann keksoz imoral, napa nanryen mal pour dir klerman, “Pa fer sa!” oubyen “Pa tous mwan!” Pa reste trankil akoz ou per ki ou kapab perdi ou boyfriend. Si i kite ek ou akoz ou’n dir li sa, i pa sa dimoun pour ou. Ou merit en vre zonm, enn ki pou respekte ou lekor ek ou bann prensip.\n“Dan segonder, bann garson ti redi mon souksen e fer bann vilen remark. Zot ti dir ki mon ti pou pli byen zour ki mon fer sèks avek zot.”—Coretta.\nEski ou krwar ki:\nZot ti pe sikann li?\nZot ti pe flirt avek li?\nSa ti en form labi seksyel?\n“Dan bis en garson ti konmans dir mwan bann parol sal e tous tous mwan. Mon ti tap son lanmen e dir li pa tous mwan. I ti get mwan konmsi mon ti fol.”—Candice.\nI ti pe sikann li?\nI ti pe flirt avek li?\n“Lannen pase, en garson ti kontinyelman dir mwan ki i dakor avek mwan e ki i ti anvi mon vin son girlfriend menm si mon ti toultan dir li non. Par ler, i ti pas lanmen lo mon lebra. Mon ti dir li arete, me i pa ti arete. Apre, ler mon ti pe atas mon soulye, i donn mwan en kalot lo mon deryer.”—Bethany.\nLarepons pour tou le trwa kestyon i C.\nKwa ki fer labi seksyel diferan avek flirting oubyen sikannen?\nDan labi seksyel, enn ant sa de dimoun pa dakor e sa i kontinyen menm si sa viktim i dir li arete.\nSa bann form labi seksyel i serye akoz i kapab fer en dimoun servi vyolans pour vyol en lot dimoun.\nKan mon santi mwan koupab lo sa ki’n arive, ki mon pou fer?\nLekel sa dimoun ki diny konfyans ki mon kapab koz avek?\nGet sa video What Your Peers Say—Sexual Harassment lo www.jw.org. (Get anba BIBLE TEACHINGS > TEENAGERS)


Zonm dan mouvan katolik Ros Vivan i oule met lanfaz lo zot rol dan fanmir\nSa regroupman zonm ki afilye avek bann group sipor fanmir dan bann parwas anba Dyosez Katolik ti formen detrwa lannen pase e aktyelman i annan plis ki en 100enn manm dan plizyer parwas.\nVis-tyermenn sa mouvman, Holbert Jean, ti dir avek Nation resaman ki pandan lannen 2012 sa mouvman in fer bokou sesyon ledikasyon dan bann parwas ek kominote e an rezilta sa plizyer zonm in deside zwenn sa mouvman.\n«Sa ki enportan se ki depi ki sa mouvman i an egzistans in reisi fer dimoun konnen ki i egziste, lekel son rol e ki son bi se pour fer bann zonm ki’n elwanny zot avek Legliz, zot fanmir ek sosyete repran zot vre plas e rezwe zot rol parey zot devret,» Msye Jean ti dir.\nMsye Jean i azoute ki sa lannen sa mouvman i annan en progranm byen sarze ki enkli plizyer latelye e kozri par diferan fasilitater pour ede edik bann zonm lo diferan size parey seksyalite, zot rol dan Legliz, fanmir, sirtou konman papa, an sa ki konsern ledikasyon e elve zanfan, konman mari, e zot partisipasyon dan bann tripo kot lakour, parmi lezot ankor.\n«Nou anvi ki dimoun i sanz zot fason panse lo bann zonm e donn zot sans pour montre ki zot kapab fer bokou keksoz enportan me non pa zis la pour ganny servi koman handymen oubyen konman sa dimoun ki soutenir zot madanm ek zanfan finansyerman».\nMenm si i rekonnet e felisit tou sa bann zonm ki pe deza zwe byen zot rol, Msye Jean i dir ki dan sa letan kot nou pei i ankor dan sa kanpanny renesans sosyal e moral i ti a swete ki bokou plis zonm dan nou bann fanmir zot vin devan e retrouv zot plas e zwe zot rol pour kapab redres sitiasyon bann fanmir .\n«Dan mouvman nou krwar ki sitiasyon bann fanmir ozordi i trakasan e nou pe fer li enn nou devwar pour esey sov otan fanmir e edik otan zonm ki nou kapab,» Msye Jean ti fer resorti.\nKonman en lot bann aktivite prensipal lo son progranm sa mouvman pe organiz en lesanz avek en\nmouvman parey ki baze Moris.\nSa group zonm Morisyen i ekspekte ariv isi mwan prosen e en vizit parey pe ganny organize pour Oktob kot anviron 25 manm Ros Vivan pe mazin fer en deplasman Moris.\nAntretan, Msye Jean i dir ki sa mouvman pe kontinyen avek son bann aktivite parey anim lanmes dan bann diferan parwas, fer aktivite pour lev fon, fer formasyon bann manm e lezot zonm ki enterese pour akonpanny bann malad, parmi lezot aktivite ankor.\nSa mouvman pe osi entansifye travay ek preparasyon pour en lot prezantasyon dan en lot progranm Senm Laglwar byento lo televizyon SBC.


Latour Veyer—Edisyon Letid, Me 2020\nSa nimero i annan bann lartik letid pour le 6 Zilyet–2 Out 2020.\nLartik letid 19: 6-12 Zilyet 2020. Nou pe vwar levidans ki profesi Danyel konsernan “lerwa nor” ek “lerwa sid” pe kontinyen ganny akonplir. Ki mannyer nou kapab asire? Akoz i enportan pour nou konpran bann detay dan sa profesi?\nSa profesi konsernan “lerwa nor” ek “lerwa sid” i ganny akonplir an menm tan ki lezot profesi. Ki mannyer sa bann profesi i montre ki sa lemonn pou ganny detrir byento?\nLartik letid 20: 13-19 Zilyet 2020. Lekel “lerwa nor” ozordi e ki mannyer i pou ganny detrir? Larepons sa bann kestyon i kapab fer nou lafwa vin pli for e i kapab ed nou pour prepar nou pour sa ki pou arive byento pandan gran ladetres.\nLartik letid 21: 20-26 Zilyet 2020. Sa lartik pou fer nou annan plis lapresyasyon pour Zeova e pour serten parmi bann kado ki i’n donn nou. I pou osi ed nou rezonn avek bann dimoun ki pa krwar Bondye i egziste.\nLartik letid 22: 27 Zilyet–2 Out 2020. Dan sa lartik avan, nou ti vwar bann kado ki Bondye i donn nou ki nou kapab vwar. Dan sa lartik, nou pou vwar bann kado oubyen trezor ki nou pa vwar e nou pou diskit lo ki mannyer nou kapab demontre lapresyasyon pour zot. Sa lartik pou osi ed nou pour demontre plis lapresyasyon pour Zeova, sa Enn ki donn nou sa bann kado.


Deklarasyon Iniversel Bann Drwa Imen\nAn rekonnesans ki dignite imen e bann drwa egal e enseparab pou tou manm lafanmiyr imen I fondasyon pou laliberte, lazistis e lape dan lemonn,\nAn konsiderasyon ki mank konnesans e respe pou bann drwa imen in okazyonn en bann aksyon barbar kiín boulvers konsyans limanite, e osi larive en monn kot imen a kapab eksprim zot lekor dan laliberte e dapre zot konsyans san okenn lafreyer obyen mank mwayen, parey in ganny proklanmen konman laspirasyon pli o pou tou imen,\nAn konsiderasyon ki I esansyel ki bann drwa imen I ganny proteze par en sistenm lalwa kot dimoun pa oblize, konman en dernyen rekour, pou revolte kont la tirani e lopresyon,\nAn konsiderasyon ki I esansyel pou ankouraz devlopman lanmitye ant bann nasyon,\nAn konsiderasyon ki dan Lasart Nasyon-z-Ini bann pep in reafirm ankor zot lafwa dan bann drwa imen fondamantal, dan dignite e valer tou imen, dan egalite bann drwa zomm ek fanm, e zot in angaz zot pou travay pou progre sosyal e pou etabli meyer kondisyon lavi avek plis laliberte,\nAn konsiderasyon ki bann pei manm zot in pran langazman pou asire, avek korperasyon Lorganizasyon Nation-z-Ini, ki bann drwa imen ek bann liberte fondamantal ganny respekte konman fodre partou dan lemonn,\nAn konsiderasyon ki en bon konprenezon bann drwa ek liberte I tre enportan pou realiz an plen sa langazman ki tou dimoun annan,\nAlor, Lasanble Zeneral I proklanm sa Deklarasyon Iniversel Bann Drwa Imen konman standar-de-baz pou lavansman tou imen ek tou nasyon, avek bi ki sak endividi ek seksyon lasosyete a fer tou zot posib, atraver lansennyman ek ledikasyon, pou asir respe pou sa bann drwa ek sa bann liberte, e par bann mezir progresiv, nasyonal osi byen ki enternasyonal, pou garanti zot rekonnesans e laplikasyon par bann pep dan bann pei manm e osi dan bann teritwar ki anba zot kontrol.\nNou tou imen nou’n ne dan laliberte ek legalite, dan nou dignite ek nou bann drwa.\nNou tou nou annan kapasite pou rezonnen, e fodre nou azir anver lezot avek en lespri fraternel.\nSakenn-de-nou ganny drwa zwir tou nou bann drwa ek nou bann liberte kiín ganny proklanmen dan sa Deklarasyon, san okenn kalite distenksyon, tel ki ras, kouler, langaz, larelizyon, lopinyon politik obyen lezot kalite lopinyon, ni pou rezon lorizin nasyonal obyen sosyal, ni popriyete, nesans obyen stati.\nAnplis ki sa, okenn distenksyon pa devret ganny fer lo baz sitiasyon politik, ziridik obyen stati enternasyonal sa pei obyen sa teritwar kot en dimoun I sorti; pa devret fer oken diferans si sa pei obyen teritwar I endepandan obyen si I anba kontrol en lot leta, obyen si I annan okenn kalite restriksyon lo son souvrennte.\nSak dimoun annan drwa lavi, drwa laliberte ek drwa viv an sekirite.\nPersonn pa devret ganny trete konman lesklav obyen konman soubalter; lesklavaz e trafik lesklav pa permet dan okenn laform.\nPersonn pa devret ganny tortire, ni ganny trete dan okenn fason ki pa imen, ki kriel obyen degradan.\nI en drwa sak dimoun pou ganny rekonnet, dan tou moman, konman en imen devan lalwa.\nNou tou nou egal devan lalwa, e san okenn diskriminasyon lalwa bezwen donn nou tou menm kalite proteksyon.\nNou tou nou merit ganny proteksyon egal kont okenn diskriminasyon ki al kont sa Deklarasyon, osi kont tou provokasyon ki anfaver diskriminasyon.\nTou dimoun annan drwa anmenn son ka devan lotorite konpetan pou rod lazistis kont vyolasyon okenn drwa fondamantal ki ganny garanti dan konstitisyon obyen anba lalwa son pei.\nPersonn pa devret ganny arete, obyen ganny met an detansyon, obyen ganny anvoye an ekzile an bonnavini.\nTou dimoun annan egalite konplet pou ganny byen ekoute devan piblik par en lakour endepandan ki pa pran kote personn ler pou donn zizman lo son drwa obyen son lobligasyon, osi ler I konsern en sarz kriminel kiín ganny mete kont li.\nNenport dimoun ki ganny akize devan lalwa bezwen ganny konsidere konman inosan ziska ler I ganny trouve koupab dan en zizman piblik kot in ganny benefis tou bann garanti ki neseser pou son defans.\nPersonn pa devret ganny kondannen pou okenn aksyon obyen omisyon ki pa ti ganny konsidere konman en lofans devan lalwa nasyonal obyen enternasyonal ler lofans ti ganny konmet. Sa dimoun pa ni devret ganny en kondannasyon pli sever ki lalwa ti permet ler I ti konmet lofans.\nPersonn pa ganny drwa enterfer anbonnavini avek lavi prive en dimoun, son fanmiy, son lakaz, obyen son konrespondans, e ni menm atak son loner e son repitasyon.\nTou dimoun bezwen ganny proteze par lalwa kont bann tel enterferans obyen latak.\nDan sak pei tou dimoun annan drwa sirkil avek liberte e annan osi drwa swazi kote I pou reste.\nTou dimoun annan drwa kit nenport pei, enkli son prop pei, e osi retourn dan son pei.\nLer I annan persekisyon, nenport dimoun I annan drwa al rod lazil e ganny aksepte dan en lot pei.\nSa drwa pa aplikab ler en dimoun pe ganny pourswiv dan ka kot napa nanrnyen pou fer avek politik, me plito en lakizasyon valab pou kas lalwa, obyen kot sa dimoun Iín azir kont bann lobzektif ek bann prensip Nasyon-z-Ini.\nTou dimoun annan drwa annan en nasyonalite.\nPersonn pa devret ganny arase son nasyonalite anbonnavini, ni ganny anpese sanz son nasyonalite.\nLer zot in ganny laz maryaz, en zonm ek en fanm zot annan drwa marye e konmans en fanmiy san okenn restriksyon ki annan pou fer avek zot ras, nasyonalite obyen larelizyon. Tou-le-de annan drwa egal pou marye, dan maryaz e osi ler maryaz in kase.\nMaryaz ganny aranze ler zonm ek fanm tou-le-de zot Iín pran desizyon e donn konsantman dan laliberte total.\nLafanmiy se sa group de baz natirel e fondamantal la sosyete ki bezwen ganny proteksyon lasosyste ek leta.\nTousel obyen an group, tou dimoun ganny drwa annan posesyon\nPersonn pa kapab ganny anpese annan posesyon san rezon valab.\nSak dimoun annan drwa laliberte lapanse, son konsyans ek larelizyon; sa drwa I osi permet li sanz son larelizyon obyen son krwayans, e osi donn li laliberte pou manifeste son larelizyon obyen son krwayans li tousel obyen an group, an prive obyen an piblik, swa par lansennyman, bann pratik, ladorasyon, obyen bann seremoni.\nSak dimoun I lib pou annan son lopinion e osi lib pou eksprim son lide, sa I permet li gard son lopinyon san okenn lenterferans, osi pou li rode, resevwar e pas lenformasyon ek bann lide atraver medya san okenn limitasyon.\nTou dimoun annan drwa ek laliberte pou rasanble e fer lorganizasyon pasifik\nPersonn pa devret ganny forse vin manm dan okenn lorganizasyon.\nTou dimoun annan drwa partisip dan gouvernman son pei, swa direkteman oswa atraver bann reprezantan kiín ganny swazi dan en fason lib\nTou dimoun annan drwa egal pou travay dan servis piblik son pei.\nLavolonte lepep se labaz lotorite gouvernman; sa volonte bezwen ganny eksprimen dan bann eleksyon ki ganny fer detanzantan kot tou dimoun annan drwa egal pou vote an sekre, obyen atraver en prosedir ki asire ki vote ganny fer dan en fason lib e onnet.\nKonmam manm lasosyete, tou dimoun annan drwa sekirite sosyal, pou permet li ganny satisfaksyon son bann drwa ekonomik, sosyal e kiltirel ki apsoliman neseser pou son dignite e devlopman lib son personnalite. Sa I posib atraver zefor nasyonal ek korperasyon enternasyonal ki pran an konsiderasyon lorganizasyon ek resours sak pei.\nTou dimoun annan drwa travay e zot lib pou swazi en travay; zot osi annan drwa ganny bann kondisyon travay ki zis e favorab, osi pou ganny proteze ler napa travay.\nTou dimoun annan drwa, san okenn diskriminasyon, pou ganny peye en saler parey pou en louvraz parey.\nTou dimoun ki travay annan drwa ganny en lapey ekitab e satisfezan ki a permet li ek son fanmiy viv dan dinite e si neseser son lapey a ganny ranforsi par lezot mwayen proteksyon sosyal.\nNenport dimoun annan drwa form en linyon obyen vin manm en linyon pou defann son zentere.\nTou dimoun annan drwa repo ek lwazir, sirtou en limit rezonab zot kantite ler travay, e osi konze peye apre serten letan travay.\nTou dimoun annan drwa en nivo lavi konvenab pou asir son lasante, son byennet ek osi byennet son fanmiy; savedir manze, labiyrman, lozman, swen medikal ek lezot servis sosyal ki neseser. I osi annan drwa en mwayen sekirite ler i napa travay, anka maladi, envalidite, lanmor mari obyen fanm, lavyeyes obyen lezot ka kot en dimoun pa nobou ganny son lavi pou bann rezon andeor son kontrol.\nBann manman ek zot zanfan annan drwa ganny led ek lasistans sosyal.Tou zanfan, ki zot in ne dan maryaz obyen andeor maryaz, zot tou zot annan drwa ganny menm nivo proteksyon sosyal.\nTou dimoun annan drwa ganny ledikasyon. Ledikasyon devret gratwit, omwen ledikasyon elemanter e fondamantal. Ledikasyon elemanter devret obligatwar. Ledikasyon teknik ek profesyonel devret pou tou dimoun et ledikasyon avanse devret a laporte tou dimoun dapre zot merit.\nTou dimoun annan drwa ledikasyon pou met en avan son personnalite e pou renfors respe drwa imen e bann drwa fondamantal dans lasosyete. Ledikasyon i esansyel pou favoriz respe, latolerense ek lanmitye ant tou bann group ras e larelizyon e osi pou devlop bann aktivite Nasyon-z-ini pou lape.\nTou bann paran devret annan priyorite lo drwa soizir ki kalite ledikasyon y pou don son bann zanfan.\nTou dimoun annan drwa pou partisip avek liberte dan lavi kiltirel lakominote, pran plezir dan bann lar e osi partaz bann progre syantifik ek zot bann benefis.\nTou dimoun annan drwa proteksyon pou zot bann zentere moral e materyel an rezilta tou bann prodiksyon syantifik, literer obyen artistik ki zot Iín prodwi.\nTou dimoun merit en lord sosyal e enternasyonal kot nou bann drwa ek nou bann liberte, dapre sa kiín ekri dan sa Deklarasyon, a vin en realite konplet.\nTou dimoun annan bann devwar anver lakominote ki pou kapab permet devlopman lib e konplet nou personnalite.\nDan laplikasyon son bann drwa e dan zwisman son bann liberte, sak dimoun a ganny limite dapre lalwa selman pou asir rekonnesans ek respe bann drwa ek bann liberte lezot dimoun dan lamezir ki fodre asir dan en fason zis, lekzizans moral, lord piblik ek byennet zeneral dan en sosyete demokratik.\nSa bann drwa ek bann liberte pa devret zanmen ganny aplike kont bann bi e prensip Nasyon-z-Ini.\nNapa narnyen dan sa Deklarasyon ki devret ganny enterprete komkwa en leta, an group obyen en dimoun annan en drwa kelkonk pou fer nenport ki aktivite obyen aksyon ki kapab detri bann drwa ek bann liberte kin ganny ekri ladan.


Zezi i pirifye tanp ankor enn fwa | Lavi Zezi\nMATYE 21:12, 13, 18, 19 MARK 11:12-18 LIK 19:45-48 ZAN 12:20-27\nZEZI I MODI EN PYE FIG E I PIRIFYE TANP\nZEZI I BEZWEN MOR POUR KI BOKOU I GANNY LAVI\nZezi ek son bann disip in pas trwa lannwit Betani depi ki zot in arive sorti Zeriko. La aprezan, granmaten Lendi le 10 Nizan, zot al Zerizalenm. Zezi i lafen, alor ler i vwar en pye fig, i al gete si i annan fig dan pye.\nI ver lafen mwan Mars, me sezon fig i apepre Zen. Toudmenm, sa pye i annan fey, alor Zezi i krwar ki i kapab ki sa pye in raport fri boner. Me ler Zezi i ariv kot sa pye, i vwar ki napa fri. Bann fey in donn en fo lenpresyon. Apre sa, Zezi i dir: “Personn pa pou zanmen manz ou fri ankor.” (Mark 11:14) Deswit sa pye fig i sek. Son lannmen bomaten, bann disip pou konpran ki sa i vedir.\nFinalman, Zezi ek son bann disip i ariv Zerizalenm. Zezi i al kot tanp ki i ti’n enspekte son lavey dan apremidi. Ozordi i pa zis enspekte tanp, i fer preski menm keksoz ki i ti fer trwa-z-an pase pandan Lapak lannen 30. (Zan 2:14-16) Safwasi Zezi i pous ‘bann ki pe aste e vann dan tanp.’ I osi savir latab ‘bann ki pe sanz larzan ek ban bann ki pe vann bann kolonm.’ (Mark 11:15) I pa ni menm les personn pas dan lakour tanp pour anmenn keksoz lot kote lavil.\nAkoz Zezi i fer en keksoz koumsa kont bann ki pe sanz larzan e vann zannimo dan tanp? I dir: “Pa i’n ganny ekrir, ‘Mon lakaz pou ganny apele en lakaz lapriyer pour tou nasyon’? Me zot, zot in fer li vin en lakaz voler.” (Mark 11:17) Rezon ki Zezi i dir sa bann dimoun ki zot voler, i akoz zot sarz tro bokou larzan bann dimoun ki’n vin aste zannimo pour fer bann sakrifis. Pour Zezi i konmsi zot pe vole.\nByensir, ler bann sef pret, profeser lalwa ek bann sef lepep i tande ki Zezi in fer, zot rod fason pour touy li. Par kont, i annan en problenm. Zot pa konnen ki mannyer pour touy li parski en kantite dimoun i vin ekout li.\nI pa zis bann Zwif ki’n vin asiste Lapak, me osi bann ki’n konverti dan larelizyon Zwif. Parmi zot i annan bann Grek ki’n vin ador Bondye pandan sa lafet. Zot vin kot Filip, petet akoz i annan en non Grek e demande pour vwar Zezi. I paret ki Filip pa tro asire si sa i apropriye, alor i koz avek Andre. Prezan, zot de zot al koz avek Zezi ki aparaman i ankor kot tanp.\nZezi i konnen ki i pou mor dan detrwa zour, alor la i pa letan pour fer plezir bann ki kirye oubyen pour li esey vin popiler. I servi en legzanp pour reponn sa de zapot. I dir: “Ler in arive pour Garson zonm ganny glorifye. Vreman mon dir zot laverite, tan ki en lagrenn dible pa tonm dan later e mor, i pou reste zis en lagrenn. Me si i mor, apre sa i pou raport bokou fri.”—Zan 12:23, 24.\nI kapab paret ki en lagrenn dible napa bokou valer. Par kont, si sa lagrenn i ganny met dan later e “mor,” i kapab zermen e avek letan pouse e vin en tiz avek bokou lagrenn lo la. Pareyman, Zezi i en zonm parfe. Kantmenm sa, lefet ki Zezi pou reste fidel avek Bondye ziska son lanmor, sa pou fer li posib pour bann ki annan sa menm leta lespri sakrifis ganny lavi eternel. Alor Zezi i dir: “Sa ki kontan son lavi pou perdi li, me sa ki ay son lavi dan sa lemonn pou ganny lavi eternel.”—Zan 12:25.\nZezi pa zis pe mazin son lekor parski i dir: “Si en dimoun i oule vin mon serviter, fodre i swiv mwan e kot mon ete mon serviter pou la osi. Si en dimoun i oule vin mon serviter, mon Papa pou beni li.” (Zan 12:26) Pa sa i en gran rekonpans! Bann ki ganny onore par son Papa pou diriz ansanm avek Kris dan Rwayonm.\nLer Zezi i mazin kantite ki i pe al soufer e sa lanmor fermal ki i pe al pas atraver, i dir: “La mon lespri i fatige, ki mon pou dir? Papa tir mwan dan sa leprev.” Me Zezi i anvi fer lavolonte Bondye. Alor i dir: “Pourtan, se pour fer fas avek sa leprev ki mon’n vin lo later.” (Zan 12:27) Zezi i dakor avek tou sa ki Bondye i anvi fer, enkli sakrifye son lavi pour limanite.\nAkoz Zezi ti pe ekspekte vwar bann fri dan pye fig menm si i pa ti son sezon?\nAkoz Zezi ti apel bann ki ti pe vann dan tanp bann “voler”?\nDan ki sans Zezi ti kapab ganny konpare avek en lagrenn dible e ki mannyer i ti santi konsernan sa soufrans ek lanmor ki i ti pe al pas atraver?\nPartaze Partaze Zezi i pirifye tanp ankor enn fwa


Diskour Prezidan Danny Faure a lokazyon Lazournen Travayer 2019 - Speeches - State House Seychelles | Office of the President\nDiskour Prezidan Danny Faure a lokazyon Lazournen Travayer 2019\nSer Frer e Ser Pep Seselwa,\nMon annan en gran plezir e loner pou adres zot a lokazyon Lazournen Travayer.\nSa zour I annan en signifikasyon istorik. I reprezant lalit travayer dan lemonn antye pou zot drwa e zot proteksyon. I osi reprezant en zour solidarite avek tou travayer ki ankor pe lite pou zot drwa ganny rekonnet e zot kondisyon travay ganny sanze e amelyore.\nSa lannen, Sesel i zwenn avek Lazans Nasyons Ini, Lorganizasyon Enternasyonal pour Travay, ILO, pou selebre 100 an son legzistans.\nIsi Sesel, Lazournen Travayer I en zour refleksyon e osi selebrasyon. Dan nou refleksyon, annou demann nou lekor ki manyer sakenn de nou, par nou travay, nou pe ede amelyor lavi nou fanmiy, kontribye kot lakour, fer avanse nou lorganizasyon, e finalman kontribye anver devlopman nou pei an zeneral.\nDan mon vizit dan landrwa travay, ki swa sekter piblik oubyen prive, monn rankontre en lafors travayer ki devoue, e vreman pasyonen dan sa ki zot pe fer. Monn ganny touse par bann travayer kinn dan menm lorganizasyon pou plis ki 10 an an montan, e menm parlao 40 an.\nSe lafors travayer ki enspir bann ki pli zenn. Zot mesaz se ki nou bezwen travay bokou plis lo latitid e disiplin. Se sa defi ki egziste ozordi. Nou bezwen ranforsi rol “mentorship”. Set a dir, annan bann travayer eksperyanse ki vinn bann vre model pour bann zenn travayer. Nou bezwen donn zot touzour sa sipor a tou moman.\nMonn osi rankontre bann zenn travayer e profesyonnel ranpli avek lantouzyazm, lenerzi e bokou lide pou fer en diferans dan zot landrwa travay. Nou bezwen kree sa lespas pou zot kontribye. Nou bezwen met nou konfyans dan zot an menm tan ki nou donn zot sa gidans.\nNou bezwen ankouraz en lanvironnman kot management I etablir en dyalog regilye avek travayer e kot zot konsern I vreman ganny adrese. Sa i ava amelyor sa lespri travay an lekip e ogmant prodiktivite.\nLazournen Travayer I osi en zour selebrasyon.\nSelebrasyon bann aki, ki travayer inn reisi ansanm. Selebrasyon bann sikse, ki travayer inn fer ansanm. Selebrasyon sa determinasyon lafors travayer Seselwa pour progre Sesel dan tou son laspe.\nSer e Frer travayer, parey nou tenm nasyonal i dir, annou valoriz kiltir travay dir. Se sa kiltir travay dir kinn anmenn Sesel kot i ete ozordi e se kiltir travay dir ki pou anmenn Sesel pli lwen ankor.\nTou metye I annan son lenportans. Tou travay I annan son valer. Noun fer bokou pou amelyor kondisyon bann travayer. Travayer Seselwa I konn tre byen kwa kinn ganny fer kot son drwa I konsernen e son proteksyon anba lalwa lanplwa. Ozordi, I lokazyon pou mwan ankor enn fwa salye tou travayer. Mon dir zot en gran mersi pour zot travay dir. Mersi pour zot kontribisyon pou anmenn Sesel kot I ete ozordi.\nAvan sa zenerasyon travayer ki dan lanplwa ozordi, inn annan plizyer zenerasyon, kinn konn kondisyon travay vreman deplorab, difisil, e enzist. Se zot, kinn met fondasyon ki fer li posib pou ki travayer ozordi i kontinyen batir e pou nou debout fyer koman en pep.\nSa kategori travayer ki plizyer lannen zot inn pran zot retret, ozordi zot viv zis lo pansyon retret sekirite sosyal. Sa kategori pansyoner ti pran zot retret avan ki Fon Pansyon Sesel ti ganny etablir.\nZot pa tous okenn lezot pansyon ki egziste ozordi. Mon ladministrasyon inn deside pou donn zot en sipor adisyonel. Zot pou resevwar 500 Roupi par mwan apartir Zanvye 2020. Sa sonm pou ganny mete dan Bidze Nasyonal 2020 e i pou ganny administre par Lazans pou Proteksyon Sosyal.\nNou annan en lot kategori travayer ki pansyoner ozordi. Zot, zot inn kontribye dan Fon Pansyon Sesel. Ozordi zot pe resevwar zot pansyon osi byen ki zot pansyon retret anba lalwa Sekirite Sosyal. Akoz zot pansyon, ki zot pe gannyen anba Fon Pansyon I mwens ki 1000 Roupi par mwan, apartir Zanvye 2020, mon ladministrasyon in deside konman en polisi ki zot pansyon i ogmante pou vinn 1000 Roupi par mwan. Mon ladministrasyon pou met sa sonm dan Bidze Nasyonal 2020.\nMon annan plezir pou osi anonse ki pansyon retret anba sekirite sosyal pou sorti 5250 Roupi par mwan pou vinn 5750 Roupi par mwan apartir Zanvye 2020, en logmantasyon 500 Roupi.\nSer e frer travayer Seselwa, depi lannen 2008, kan gouvernman ti entrodwir saler minimonm nasyonal, inn annan gran zefor pou kontinyen adres saler pli ba.\nOzordi, mon oule anonse ki, aparti le 1 Zanvye 2020, Saler Minimonm Nasyonal pou ogmante par 500 roupi par mwan.\nSa I vedir to lapey pou sorti 34.97 Roupi par erdtan pou vinn 38.27 par erdtan. Savedir, par mwan, pour en travay baze lo 35 erdtan par semen, saler pou sorti 5303.70 Roupi pou vinn 5,804 Roupi par mwan an Zanvye 2020.\nSa desizyon pe ganny pran an linny avek polisi mon ladministrasyon pou adres saler ki pli ba dan sekter prive e osi byen, koman nou progranm pou anpes sa kategori travayer ki pe ganny en saler pli ba tonm dan lapovrete.\nLe 29 Desanm 2016, mon ti sinny lalwa ki fer li mandatwar pou bann travayer dan Sekter Prive ganny peye en 13enm mwan saler.\nOzordi, mon oule anonse ki mon ladministrasyon pou mentenir sa polisi, e lalwa lo 13enm mwan saler pou reste anfors.\nI enportan pou nou koman en pei ki dan konpetisyon avek lezot pei dan lemonn, nou zet en regar lo latitid , disiplin e prodiktivite. I enportan pou nou konpran e konnen ki si nou oule nou pei bouz pli devan, I neseser ki nou tou nou desarz nou travay avek en pli gran responsabilite.\nKonze dokter, sa ki nou dir ‘sick leave’ I annan labi. I afekte prodiktivite e I en konsern pou anplwayer. Noun deside revwar sa. Apartir Zen sa lannen, konze dokter pou sorti 30 zour pou vinn 21 zour.\nSepandan, pour bann paran ki ganny sick leave pou reste avek zot zanfan ki malad, zot pou ganny 7 zour adisyonel.\nNou pe konstaman regard dan bann mezir ki pou amelyor byennet nou bann travayer. Enn sa bann mezir i konsern lasistans pou Day Care e Child Minding.\nLasistans ki paran I kapab gannyen avek gouvernman ki ozordi I 500 roupi par mwan pou ganny ogmante pou vinn 750 roupi aparti Zanvye 2020.\nEn lot mezir ki mon oule anonse ozordi, se konze anyel. Parey zot konnen, tou travayer I ganny 21 zour koman konze anyel. Mon ladministrasyon inn deside ki aparti Zanvye 2020, konze anyel pou vinn 24 zour.\nFrer e Ser travayer Seselwa, Sesel pe kontinyen devlope. Travayer Seselwa pe kontinyen kontribye. Nou reste en pei lape, en pei ki stab. Ozordi, mon salye zot kouraz.\nAnnou kontinyen lanmen dan lanmen, touzour dan linite, pou fer nou pei monte.\nMon swet zot tou en bonn fet travayer.\nVideo Diskour Prezidan Danny Faure a lokazyon Lazournen Travayer 2019: http://www.statehouse.gov.sc/video.php


“I ti sa pli bon kado ki mon’n deza gannyen”\nEn zenn fiy 13 an ti santi koumsa ler i ti ganny en pti lisyen konman en kado. En madanm ki annan son prop lakonpannyen i dir ki son lavi ti sanze ler son papa ti fer li kado en konpiter ler i ti ankor dan lekol segonder. En msye ki’n fek marye i dir ki sa kart ki son madanm ti’n fer pour li pour son premye lanniverser maryaz ti sa pli bon kado ki in deza gannyen.\nTou le-z-an, dimoun i pran letan e fer bokou zefor pour rod sa “pli bon” kado pour en zanmi oubyen en manm fanmir pour en lokazyon spesyal. Laplipar zot pou kontan konnen ki zot kado i sa enn pli bon. Me ou? Eski ou ti a kontan donn oubyen ganny en kado ki vreman ganny apresye?\nSa i kapab en keksoz ki bokou nou ti a kontan, pa zis akoz sa kado i kapab annan en lefe lo sa enn ki ganny sa kado me osi akoz i annan en lefe lo santiman sa enn ki’n donn sa kado. Apre tou, Labib i dir: “I annan plis lazwa pour donnen ki pour resevwar.” (Akt 20:35) Byensir, lazwa ki en dimoun i gannyen ler i donnen i kapab ogmante si sa kado i ganny byen apresye par sa dimoun ki’n ganny sa kado.\nAlor, ki mannyer ou kapab fer ki sa kado ki ou donnen i vin en sours vre lazwa pour ou e pour sa enn ki ou donn sa kado? Me si i pa posib pour donn sa “pli bon” kado, ki ou kapab fer pour ki ou kado i ganny byen apresye?


Ledwa Bondye ek vre lazwa | Lavi Zezi\nZezi i montre kwa ki vreman fer nou ere\nZEZI I SAS DEMON PAR “LEDWA BONDYE”\nSA KI FER NOU VREMAN ERE\nZezi fek repet son lenstriksyon konsernan lapriyer, me sa pa sa sel size ki i’n mansyonn plizyer fwa dan son minister. Ler i ti pe fer bann mirak Galile, Zezi ti ganny akize konmkwa i fer son bann mirak atraver pouvwar bann demon. La i ganny sa menm lakizasyon Zide.\nLafoul i enpresyonnen ler Zezi i sas en demon ki anpes en zonm koze. Me sa pa enpresyonn bann dimoun ki kritik li. Zot fer sa menm fo lakizasyon: “Se avek pouvwar Belzebib, sef bann demon ki i sas demon.” (Lik 11:15) Lezot dimoun ki pe rod plis levidans konsernan lidantite Zezi i demann li pour fer en siny sorti dan lesyel.\nZezi i realize ki zot pe esey teste li, alor i reponn zot parey i ti fer ler i ti ganny kritike Galile. I dir ki si i annan en divizyon dan en rwayonm, i pa pou reisi. I rezonn avek zot: “Si Satan i annan divizyon dan li menm, ki mannyer son rwayonm pou kapab reisi?” Apre Zezi i dir zot klerman: “Si se par ledwa Bondye ki mon sas demon, zot pa’n realize ki Rwayonm Bondye in arive.”—Lik 11:18-20.\nLer Zezi i mansyonn “ledwa Bondye,” sa i devret fer sa bann dimoun mazin sa ki ti arive dan listwar Izrael. Bann ki ti dan lakour rwayal Faraon ler Moiz ti fer en mirak ti dir: “Sa i ledwa Bondye.” I ti osi “ledwa” Bondye ki ti ekri sa Dis Komannman lo sa de plak ros. (Egzod 8:19, NWT; 31:18) Pareyman, se “ledwa Bondye,” setadir i gras a lespri sen oubyen lafors aktif Bondye ki Zezi i kapab sas demon e geri bann dimoun malad. Alor, vreman Rwayonm Bondye in arive san ki son bann opozan in realize parski Zezi, sa Lerwa ki Bondye in swazir pour diriz son Rwayonm i la avek zot pe fer bann mirak.\nLefet ki Zezi i kapab sas bann demon i montre ki i annan pouvwar lo Satan, zis parey en zonm i kapab pli for e ranport laviktwar lo en zonm arme ki pe vey en pale. Ankor enn fwa Zezi i repet son legzanp konsernan en demon ki sorti dan en dimoun. Si sa dimoun pa ranpli sa lespas avek bann bon keksoz, sa demon pou tournen avek set lezot demon e finalman sityasyon sa dimoun i vin pli pir ki avan. (Matye 12:22, 25-29, 43-45) Sanmenm sa ki pe arive avek nasyon Izrael.\nEn madanm ki pe ekout Zezi i dir: “Ere sa madanm ki’n anmenn ou dan son vant e ki’n donn ou tete!” Bann madanm Zwif ti a swete vin manman en profet, sirtou manman Mesi. Alor sa madanm i kapab pe mazinen ki Mari i bezwen vreman ere vi ki i manman en ansenyan koumsa. Par kont Zezi i koriz sa madanm e montre li kwa ki vreman fer en dimoun ere: “Non, plito, ere sa bann ki tann parol Bondye e obei li!” (Lik 11:27, 28) Zezi pa’n zanmen dir ki Mari i devret ganny loner spesyal. O kontrer, en msye oubyen madanm i kapab vreman ere si i en serviter fidel Bondye, pa akoz son fanmir ouswa akoz sa ki i’n akonpli.\nParey Zezi ti fer Galile, i koz severman avek bann dimoun ki demann li en siny sorti dan lesyel. I dir ki zot pa pou ganny okenn siny eksepte “siny profet Zonas.” Zezi pe koz lo ler Zonas ti pas trwa zour dan vant en pwason e ler i ti pres avek lardyes ki ti pous bann dimoun Niniv pour repantir. Zezi i dir: “Me la, i annan enn ki pli enportan ki Zonas.” (Lik 11:29-32) Zezi i osi pli enportan ki Salomon, sa enn ki larenn Seba ti vwayaze pour al ekout son lasazes.\nZezi i azoute: “Apre ki en dimoun i alim en lalanp, i pa kasyet li oubyen met li anba en pannyen, me i met li anler lo en keksoz.” (Lik 11:33) Petet, Zezi pe esey dir ki ansenny e fer bann mirak pour sa bann dimoun rebel i parey kasyet en lalanp akoz zot pa pe konsantre lo sa ki enportan e zot pa konpran sinifikasyon son bann mirak.\nZezi fek sas en demon e i’n osi geri en zonm ki pa ti kapab koze. Sa i devret pous sa bann dimoun pour glorifye Bondye e dir lezot sa ki Zeova pe akonpli. Alor i averti sa bann dimoun ki kritik li: “Fer sir ki lalimyer ki dan ou i pa fernwanr. Alor, si ou lekor antye i dan lalimyer e napa okenn parti ou lekor ki dan fernwanr, i pou briye parey en lalanp ki kler ou.”—Lik 11:35, 36.\nKi mannyer serten dimoun ti reazir ler Zezi ti geri en zonm?\nKisisa “ledwa Bondye” e ki mannyer Rwayonm Bondye ti’n arive san ki sa bann dimoun i realize?\nKi mannyer bann dimoun i kapab vreman ere?\nPartaze Partaze Zezi i montre kwa ki vreman fer nou ere


Sis nouvo piblikasyon an Kreol in lanse\nSa aktivite, apele Anba Moulapa, i en aktivite ki ganny fer pour dezyenm fwa e ki pe etabli son plas lo kalandriye Festival Kreol.\nTit sa aktivite ‘Anba Moulapa’ i sorti dan konsep rakontaz zistwar anba pye Baobab, ki pour nou an kreol i en pye Moulapa. Alors Anba Moulapa i en aktivite kot rakontaz zistwar ek lezot aktivite literer i ganny fer e sa in ganny adapte par komite Festival Kreol pour organiz son bann aktivite literer.\nSa aktivite ki ti fer Lendi swar, ti ganny animen par benn lanmizik The Lights, e ti deroul dan prezans plizyer envite, ki ti enkli le de levek Sesel, Levek Katolik Denis Wiehe ek Levek Anglikan James Wong.\nSa lannen, bann nouvo liv i enkli Lema Paviyon par Bernard Valentin, Dezyenm Sans par Arzette Radegonde, Mon Ti A Kontan Vwar par Lise Morel, Bingo par Penda Choppy, Remor par Regina Melanie, e Liv Ezai par Sosyete Labib Sesel.\nKategori sa bann liv i varye ant zistwar kourt, roman, liv zanfan, e liv larelizyon.\nLiv Ezai i form parti travay sa sosyete pour tradwir Labib an Kreol, e Paster Michael Bijoux ti dir ki Sesel pa devret en leksepsyon akoz Labib in ganny tradwir e ankor pe ganny tradwir dan bokou langaz dan bokou pei atraver lemonn.\nSak ekriven ti siny plizyer kopi zot liv, e apre prezant li avek bann reprezantan Larsiv Literer Nasyonal. Zot ti osi eksplik lodyans enpe lenspirasyon par deryer zot travay, e apre sa lir en ekstre zot liv avek lodyans.\nSware ti kontinyen avek en resepsyon kot bann envite ti kapab enterakte e osi aste kopi bann liv.\nBann portre ki swiv i montre bann ekriven pe siny kopi zot liv.


Non Kreol diferan lespes zerb lanmer i ganny devwale -Seychelles Nation\nNon Kreol diferan lespes zerb lanmer i ganny devwale |11 April 2022\nBann non Kreol ki’n swazir pour sa senk lespes zerb lanmer oubyen gomon zerb ki trouve isi in ofisyelman ganny devwale.\nSa ti pandan en pti seremoni ki ti fer Vandredi apremidi kot Mize Listwar Nasyonal dan prezans Minis pour Lagrikiltir, Sanzman Klima ek Lanvironnman, Flavien Joubert; sekreter prensipal pour lanvironnman Denis Matatiken; plizyer lezot personaz ki annan konservasyon ek proteksyon lanvironnman aker osi byen ki bann manm Seychelles Conservation and Climate Change Adaptation Trust (SeyCCAT).\nSa senk lespes zerb lanmer ou gomon zerb i: gomom gran fey/gomon zerb gran fey (Enhalu), Gomon torti/gomon zerb torti (thalassia, cymodocea e halodule), gomon zerb levantay (thalassodendron), gomon zerb sed/gomon spageti (syringodium) e zerb lanmer papiyon/ zerb lanmer zorey lapen (halophila).\nAnnike Faure ki responsab proze zòn kotyer imid ek sanzman klima ti fer remarke ki gomon i sa non ki lamazorite nou ki frekant bann lans ek delo sale nou asosye avek bann plant ki nou vwar lo lans e dan lanmer.\n“I neseser e osi plis ki ler ki nou kapab fer diferans kwa ki gomon e kwa ki zerb lanmer ou gomon zerb.\nI ti fer resorti ki zerb lanmer i zwe en rol tre enportan me tre trankil dan nou lavi. Sa in fer ki in pran nou en bon pe letan pour konpran zot kontribisyon,” Manmzel Faure ti fer resorti.\nI ti fer remarke ki bann zerb lanmer i kre sa bon landrwa reste pour bann kordonnyen e osi zot fourni manze pour bann tortidmer osi byen ki bann dugong, savedir i protez nou biodiversite e touris i sorti lwen pour vin vwar sa bann lespes marin e dan sa ka zerb lanmer i kontribye dan nou lendistri touris.\nManmzel Faure ti fer rapel tou dimoun ki ti enn an pase ki proze zòn kotyer imid ek sanzman klima ti deside angaz Seselwa pour formaliz term Kreol pour sa senk lespes zerb lanmer ki trouve isi.\n“Sa ti pour ankouraz en latitid ownership anver nou bann zerb lanmer e pour fer sa fodre nou protez zot,” Manmzel Faure ti dir.\nOsi pandan sa proze plizyer materyel ti ganny devlope pour ed manm piblik konpran pli byen rol ek fonksyon sa bann zerb. Enn parmi ti en pti video lo bann zerb lanmer e zot lenportans e sa ti osi byen ganny resevwar par kominote enternasyonal.\nBann envite kot seremoni Vandredi ti ganny sans pour vwar e apresye sa video.\nLo son kote Lakademi Langaz Kreol in zwe en gran rol dan sa prosesis pour standardize e formaliz sa bann nouvo mo Kreol. Ronia Anacoura, en tradikter e lengwis sorti kot sa lakademi, ti fer resorti ki avan sa bann nouvo mo i antre dan leksik ek diksyonner Kreol i annan serten resers ki bezwen fer parmi popilasyon pour gete si zot konpran e kapab servi sa bann mo san okenn difikilte e se SeyCCAT ki ti fer sa travay avan anvoy lalis sa bann non ki piblik ti’n deza swazir kot lakademi.\n“Lakademi ti kestyonn sa bann diferan non pour vwar si zot vreman ale avek sa bann lobze/zerb ki zot reprezante. Lakademi ti aksepte gomon zerb akote zerb lanmer konman sa de apelasyon ki vedir ki sa de term zot annan menm sans dan diksyonner e lakademi ti osi napa okenn gran rezerv lo sa senk kategori zerb lanmer akoz zot ti akonpannyen par deskripsyon, definisyon e menm fotografi byen detaye,” Manmzel Anacoura ti fer resorti.\nManmzel Faure lo son kote in dir ki zot satisfe ki piblik Seselwa in pandan sa de dernyen lannen konn plis lo zerb lanmer e sa i atraver bann progranm lo radyo, televizyon, lartik zournal e osi bann lenformasyon ki’n ganny partaze lo rezo sosyal.\nOsi pandan sa pti seremoni bann ki ti prezan ti swiv en pti video ki tras parkour sa linisyativ pour dokimant e nonm sa bann zerb lanmer. Zot ti osi ganny avangou en podcast ki Sesel in prodwir pour pran par dan progranm Nasyon Zini pour bann pti leta vilnerab avek tit ‘Together far apart’. Topik ki ti swazir isan dout zerb lanmer. Sa podcast pou lanse ofisyelman le 12 Avril.\nEn banyer ki ilistre bann non e term ofisyel pour zerb lanmer/gomon zerb avek bann porte tre kolore ti ganny prezante avek reprezantan Lakademi Kreol e osi Mize Listwar Natirel.\nBann portre ki akonpanny lartik i montre serten moman kot sa seremoni Vandredi.\nPortre par Joena Meme


Lasanble i konmans deba lo Kod Sivil Sesel - Seychelles Nation\nLasanble i konmans deba lo Kod Sivil Sesel | 11 September 2019\nLasanble Nasyonal ti yer vote 25 anfaver e personn kont lo prensip e merit zeneral en prozedlwa ki letan i ganny aprouve pou ranplas Kod Sivil ki an fors depi 1975.\nSete Minis pour Lasante Msye Jean Paul Adam ki ti prezant sa prozedlwa lo Kod Sivil Sesel devan Lasanble lo lapar Vis Prezidan Vincent Meriton. I ti fer resorti dan son prezantasyon ki menm si Kod Sivil Sesel ti vin anfors an 1975 i reflekte an gran parti Kod Napoleonik ki ti dan peryod Franse an 1804.\n«Sesel i en pei modern e nou bann lalwa i bezwen osi vin modern pour reflekte kalite sosyete ki nou pe viv ladan aktyelman,» Minis Adam ti dir.\nEn Kod Sivil i bann lalwa ki regilariz bann tranzaksyon ant dimoun dan zot lavi toulezour depi nesans ziska lanmor. Sa i enkli lalwa lo kontra, propriyete, lobligasyon anver vwazen, maryaz, ki mannyer pour partaz later, pour ki en paran i kit son leritaz, drwa zanfan ilezitim pour erit byen son paran parmi lezot pwen ankor.\nVi kantite topik, anviron 16 ki pou bezwen lamanman, i nesesit en nouvo lalwa e demars pour fer sa travay ti komanse par Bills Committee dan Lasanble Nasyonal depi an Zilyet lannen pase e depi sa in annan bann diskisyon ek konsiltasyon lo sa bann diferan topik sansib, kontrovers e kontansye ki’n deza mansyonnen pli o. Sa komite in ganny lasistans plizyer o personalite dan sa demars parey Msye Bernard Georges ki diriz sa komite limenm en avoka par profesyon e osi profeser Anthony Angelo, konsiltan lalwa pour zidisyer parmi lezot ankor.\nYer tou bann manm Lasanble ki ti pran laparol ti koz lo lenportans sa lalwa pour popilasyon e kantite lentere ki in zenere akoz i konsern nou tou e dimoun i vwar zot ladan atraver bann sirkonstans lavi ki zot pas ladan e bezwen al ankour pour rod lazistis.\nBann manm in osi demande ki zot ganny tou letan neseser pour get bann lamannman ki pe ganny fer avek bokou prekosyon pour asire ki nou pei i ganny en bon Kod Sivil ki pou pran an kont realite lavi ozordi.\nLo son, kote dirizan lopozisyon Wavel Ramkalawan in propoze ki lezot o personalite dan lalwa Sesel i zwenn zot dan zot deliberasyon pour anrisir deba avek leksperyans Seselwa akoz se zot ki al devan lakour pour argimant e defann nou bann sitwayen dan bann diferan ka.\nDeba lo Kod Sivil pou al dan staz komite komansman ozordi e bann deba i ekspekte al pour plizyer zour.


Progranm Lenstiti Kreol Enternasyonal | Ministry of Youth Sports & Culture\nHome - news - Progranm Lenstiti Kreol Enternasyonal\nProgranm Lenstiti Kreol Enternasyonal\nLenstiti Kreol i propoz en bibliotek nimerik\nLenstiti Kreol Sesel pe propoz en bibliotek nimerik avek bi annan en detabes spesyal pour bann serser ki enterese dan letid Kreol.\nSa bibliotek i a servi koman en detabes komen pour tou bann kominote ek lorganizasyon Kreol ki enterese pour kontribye dokiman referans ladan pour ki serser ava ganny akse fasil, nenport ki parti lemonn ki zot ete.\nDokiman ki bann manm pe ganny ankouraze pour kontribye i kapab dan domenn lengwistik, literer, kiltirel, listwar, ledikasyon ek lansennyman, antropolozi, syans-sosyal e sosyopolitik.\nSa proze bibliotek nimerik ti ganny prezante par en delegasyon sorti Lenstiti Kreol Sesel pandan en vizit kot Liniversite ‘Les Antilles’ an Martinik le 17 a 23 Novanm, 2015.\nSa vizit ti tonm dan kad progranm Lenstiti Kreol Enternasyonal e delegasyon Lenstiti Kreol Sesel ti konpri son sef egzekitif, Madanm Penda Choppy, akonpannyen par responsab bibliotek Lenstiti Kreol, Madanm Lisa Young.\nLobzektif sa rankont sete pour ganny lentere bann Kreolis ek lorganizasyon Kreol dan rezyon Karaib pour progranm Lenstiti Kreol Enternasyonal.\nSa detabes ki Lenstiti Kreol Sesel pe propoze i pa premye bibliotek nimerik ki ava egziste me sertennman i ava en proze tre valab pour anmenn korperasyon ant bann partener lakademi Kreol lo nivo enternasyonal.\nSi sa proze i reisi devlope e grandi, i kapab vin en sant referans vertyel tre enportan pour letid Kreol.\nI pou osi zwe en gran rol pour elev stati Lenstiti Kreol dan domenn lakademi Kreol e fer li vreman vin en lenstitisyon enternasyonal.\nPlizyer lorganizasyon in deza donn zot langazman pour kontribye dan sa detabes, e Lenstiti Kreol Sesel in donn son langazman li osi pour met anplas sa bibliotek pandan lannen 2016 pour ki omwen ver lafen lannen, i a kapab komans vin operasyonnel.\nSe Madanm Young limenm ki pe zer kreasyon sa detabes, me i ekspekte ki okour lannen, pou annan lezot partener ki pou ede avek konpilasyon lenformasyon. Lenstiti Kreol in deza ganny lakor ofisyel en rezo letid dan Liniversite ‘Les Antilles’ pour donn en sipor aktif sa proze ensi ki proze Lenstiti Kreol Enternasyonal an zeneral. Sa lorganizasyon i nonmen ‘CRILLASH’, (Centre de Recherches Interdisciplinaires en Lettres, Langues, Arts et Sciences Humaines) e i konpri bann serser, profeser ek etidyan ki enterese dan domenn letid Kreol dan tou son dimansyon.\nPour lenstan, Lenstiti Kreol i ankor dan staz konstriksyon sa bibliotek nimerik, e i swete ganny partisipasyon bann serser ek kolekter Seselwa osi vi ki i tre enportan ki Sesel i annan en koleksyon respektab dan sa bibliotek.\nLenstiti Kreol Sesel pe envit bann serser ek kolekter lokal ki annan dokiman ki zot santi i merit antre dan koleksyon Sesel pour kontakte Madanm Young kot Lenstiti Kreol avek zot propozisyon.\nTou lalwa drwadoter pou ganny respekte e okenn dokiman ki ganny enkli i bezwen annan permisyon loter oubyen propriyeter.\nEn kopi proze Bibliotek Nimerik Lenstiti Kreol Enternasyonal pou ganny met lo sit web Lenstiti Kreol pour konsiltasyon piblik.\nLenstiti Kreol Enternasyonal i en proze ki ti lanse le 10 Zanvye 2014 a lokazyon 30enm laniverser Komisyon Losean Endyen dan prezans manm Konsey Minis Repiblik Sesel, Prezidan COI, Prezidan ek reprezantan Conseil Général de la Réunion, reprezantan ofisyel mouvman Kreolis Morisyen e bann lorganizasyon ek Kreolis Seselwa ki enplike dan promosyon ek devlopman Kreol.\nDapre delegasyon Lenstiti Kreol Sesel, sa rankont an Martinik ti en gran sikse par lefet ki tou bann Kreolis Karaibeen ki ti prezan ti byen akey lide Lenstiti Kreol Enternasyonal e zot ti pare pour zwenn sa progranm avek zot prop kontribisyon. Sa bann Kreolis ti enkli Raphaël Confiant, Max Bélaise, Paulette Jno-Baptiste, Hector Poullet, Daniel Boukman, Judes Duranty, Gerry L’Etang, Gregory Rabess, Jean-Pierre Marcian, Georges-Henri Leotin ek lezot ankor e zot ti pe reprezant kat kominote Kreol dan Karaib – Martinik, Gwadeloup, Sent Lisi ek Dominik. Ti annan osi bokou etidyan ek serser sorti Lagiyann ek Aiti dan sa rankont ki ti eksprim zot lapresyasyon pour en tel progranm.\nPrevious: New ambassador of Finland accredited\nNext: Contamination du patrimoine papier aux Seychelles


Lider LDS i demannsiporter pour siportparti dan eleksyonprezidansyel an 2020\nLider Linyon Demokratik Seselwa (LDS) Roger Mancienne in eksprim son satisfaksyon avek travay ki bann manm sa partipe fer dan Lasanble Nasyonal.\nPandan son ladres dan dezyenm konvansyon LDS ki ti fer Dimansle 5 Out kot Sant Konferans Enternasyonal, Msye Mancienne ti dirkii fyer sa bann sanzman ki LDS in anmennen pandan sa de-z-an depikizot in ranportel eksyon parlmanter.\n«Nou’n redefinir Lasanble Nasyonal konman en lenstitisyon ki annan en lavwa for e ki zwe en rol enportan dan gouvernans nou pei. Ozordi, Lasanble Nasyonal napa po fler. Lasanble Nasyonal i pran son rolserye,» i ti dir.\nI ti osi azoute ki LDS in zwe en rol mazer dan lapwentman nouvo Komisyon Elektoral e ki sa pe anmenn pei anver en vre demokrasi.\n«Resaman,nou’n antann lapwentman en nouvo Komisyon Elektoral ki enn bann dernyen mezir pourki nou asire leksyon ki lib e zis e kitou Seselwa i ava annan konfyans ladan. Parey nou ti dir, nou pou fer li e nou’n fer li».\nMsye Mancienne ti azoute ki tou lider e manm LDS i reste angaze pour travay pour lepep Seselwa e pour met Sesel dan en nouvo direksyon.\nI ti remersye tou siporter e ankourazzot pour kontinyen siport sa parti dan eleksyon prezidansyel an 2020.\n«Nou pou ganny sa pei ki nou’n travay pour batir. En lavenir briyan pa pou ariv li tousel. Nou bezwen anvi vwar sa ki bon pour nou pei, nou bezwen krwar ladan e travay for pour fer li arive. Nou pou ganny sa peiki nou merite,» i ti dir.\nMadanm Alexia Amesbury, responsab parti Seychelles Party for Social Justice and Democracy (SPSJD) ki form parti LDS, ti li osidirdetrwa mo. I ti dirki en revolisyon pe arive Sesel.\n«Pour vwar politik i dan lanmen siporter. LDS in anmenn en revolisyon dan Lasanble. Nou pedemokratiz Sesel. Donn nou en prezidan ki son manda i konmans dan bwat vote,» i ti eksklanmen.


Zezi i ansenny Nikodenm ki savedir ‘ne ankor’ | Lavi Zezi\nZezi i ansenny Nikodenm aswar\nZEZI I KOZ AVEK NIKODENM\nKI SAVEDIR “NE ANKOR”?\nLer Zezi i Zerizalenm pour Lapak lannen 30, i fer bann siny oubyen mirak ki ekstraordiner. Sa i fer ki bokou dimoun i annan lafwa dan li. Nikodenm i en Farizyen e en manm Sannedren, setadir lakour siprenm Zwif. Zezi i enpresyonn li e Nikodenm i anvi aprann plis, alor i al vwar Zezi ler fernwanr in fer. Petet i fer sa akoz i per ki si lezot sef relizye i vwar li, sa pou gat son repitasyon.\nNikodenm i dir: “Ansenyan, nou konnen ou en ansenyan ki sorti kot Bondye parski personn pa kapab fer sa bann mirak ki ou fer amwen ki Bondye i avek li.” Zezi i dir Nikodenm ki pour en dimoun antre dan Rwayonm Bondye i bezwen “ne ankor.”—Zan 3:2, 3.\nMe ki mannyer en dimoun i kapab ne ankor? Nikodenm i demann Zezi: “I pa kapab antre dan vant son manman en dezyenm fwa pour li ne, non?”—Zan 3:4.\nNon, ne ankor pa vedir sa. Zezi i eksplike: “Si en dimoun pa’n ne par delo ek lespri sen, i pa kapab antre dan Rwayonm Bondye.” (Zan 3:5) Ler Zezi ti batize e lespri sen ti desann lo li, i ti ne “par delo ek lespri sen.” An menm tan, en lavwa dan lesyel ti dir: “Sa i mon Garson ki mon kontan ki mon’n aprouve.” (Matye 3:16, 17) Dan sa fason, Bondye ti anonse ki aprezan Zezi ti’n vin en garson spirityel ki annan sa lespwar pour antre dan Rwayonm lesyel. Pli tar zour Lapannkot lannen 33, lezot dimoun ki’n batize ti pou ganny lespri sen e alor zot ti pou ne ankor konman bann garson spirityel Bondye.—Akt 2:1-4.\nI difisil pour Nikodenm konpran sa ki Zezi pe ansenny li konsernan Rwayonm. Alor Zezi i donn li plis lenformasyon konsernan son rol konman Garson Bondye ler i lo later. Zezi i dir: “Parey Moiz ti met en serpan anpandan dan dezer, Garson zonm osi i devret ganny met anpandan lo poto, pour ki tou sa ki krwar dan li i a kapab ganny lavi eternel.”—Zan 3:14, 15.\nZezi ti pe refer avek sa letan kot bann Izraelit ki ti ganny morde avek serpan ti bezwen get en serpan an kwiv pour ganny sove. (Nonm 21:9) Pareyman, tou bann imen i bezwen demontre zot lafwa dan Garson Bondye pour zot ganny libere anba kondannasyon lanmor e ganny lavi eternel. “Bondye in telman kontan lemonn ki i’n donn son sel Garson pour ki nenport ki ki demontre lafwa dan li pa ganny detrir me i ganny lavi eternel.” (Zan 3:16) Alor, lanmenm la, Zerizalenm, zis sis mwan apre ki Zezi in konmans son minister, i fer kler ki se li menm li sa mwayen pour sov limanite.\nZezi i dir Nikodenm: “Bondye pa ti anvoy son Garson dan lemonn pour ziz lemonn.” Sa i vedir ki i pa’n ganny anvoye pour ziz tou dimoun avek lentansyon pour kondann zot tou amor. O kontrer, Zezi i dir ki i’n ganny anvoye “pour ki lemonn i ganny sove atraver li.”—Zan 3:17.\nNikodenm in vin kot Zezi aswar dan kasyet akoz i per. Alor i enteresan ki Zezi i termin son konversasyon avek li par dir li: “Sa lalimyer [setadir Zezi par son fason viv ek lansennyman] in vin dan lemonn, me bann imen in pli kontan fernwanr ki lalimyer akoz sa ki zot fer i move e pour sa rezon zot pou ganny zize. Parski sa ki pratik sa ki mal i ay lalimyer e i pa vin kot lalimyer pour ki son bann aksyon pa ganny devwale. Me sa ki fer sa ki byen i vin kot lalimyer pour montre ki sa ki i’n fer i an armoni avek lavolonte Bondye.”—Zan 3:19-21.\nAprezan Nikodenm, sa Farizyen ek ansenyan Izrael i bezwen reflesir lo sa ki i fek tande konsernan rol Zezi dan plan Bondye.\nKwa ki ti pous Nikodenm pour vizit Zezi e akoz i ti al vwar li aswar?\nDan ki sans Zezi pa ti vin “pour ziz lemonn”?\nSa ki Bondye in fer pour ou\nPartaze Partaze Zezi i ansenny Nikodenm aswar


Ti annan enn ki’n esey protez nou pour anpes nou tonbe\nAnsyen Prezidan Danny Faure pa regrete ki son gouvernman in kree skim e progranm pour ed Seselwa letan ki pandemi ti frap Sesel e afekte son lendistri prensipal ki anmenn reveni an deviz- e ki anploy plis dimoun dan lanplwa.\nPrezidan Faure i dir ki malgre ki i annan komanter, me fondamantal sa bann desizyon i pli profon ki sa.\n“Eski nou pa’n sov lavi Seselwa? Eski nou pa’n permet dimoun kontinyen manze? Eski nou pa’n fer sir ki nou napa en labank ki ‘collapse’ dan Sesel? Reflesir lo la. Akoz i fasil kritike. Me dan en moman kot ou annan en sitiasyon ou bezwen pran desizyon.”\nI dir ki sa bann progranm pa ti ganny kree pour kree labi lo dimoun. Son gouvernman in sov dyob, in sov lavi dimoun.\nNou tann nouvo gouvernman pe koz zis lo labi, me parey Prezidan Faure in dir i annan lenstitisyon etabli pour sa. Me fodre pa dir ozordi ki sa bann progranm pa ti neseser e ki gouvernman avan ti iresponsab.\n“Ler en dirizan i pran desizyon pour sov lavi dimoun i pa kapab iresponsab. Akoz mon premye responsabilite se fer sir ki mon protez lavi. Se sa ki mon’n fer,”Prezidan Faure i dir.\nI ti osi fer resorti ki sa bann dimoun ki ti lo komite pa ti nenport ki teknisyen, me sete bann o zofisye gouvernman ki ti dedye letan pour kapab fer sa. Prezidan pa ti asiz lo sa komite pour dir lekel ki ti pou ganny led tel ki lo FA4JR.\nKomite ti zwenn e travay ziska tar dan lannwit pour rezourd problenm. Prezidan Faure i demande ki dimoun i realiz konteks dan ki sa bann dimoun in fer sa travay. I respekte lopinyon sak dimoun me konnen ki dan pei i annan lenstitisyon ki a fer son louvraz si i vre ki in annan labi.\n“Lefe ki FA4JR ti larzan taks i annan sistenm ki apel oditer zeneral ki a egzamin sa progranm e rapor a ganny met devan Lasanble Nasyonal e laba FPAC osi a kapab egzamin sa rapor. E nwa konnen ki degre labi ti annan ou non.”\nPrezidan in osi reponn zournalis ki ti oule son reaksyon lo sa koze kales kase.\n“Lekel sa envestiser ki pou envestir plis ki 250 milyon dolar dan en pei ki ou apel li en kales kase? Lekel? E dan Lasanble Nasyonal mon’n antann nouvo Minis Finans anons bann nouvo proze dan lapes pour atrakte Seselwa e envestiser enternasyonal- pa pou vin dan en pei kales kase. Nou bezwen konpran bann parol politik e larealite. E mwan koman en ansyen sef deta mon koz lo realite nou pei avek bokou fyerte e zanmen mon pou servi sa bann parol pou dekrir mon pei.”\nIntervyou Prezidan Faure in ankor ennfwa montre nou ki napa konparezon ant le de dirizan, li ek son sikseser.\nGouvernman ozordi napa en sans direksyon.\nE wi, ozordi Seselwa pe reflersir. Zot pe realize ki zot in perdi tou fasilite. Zot pe osi realize ki ti annan enn ki ti protez zot e anpes zot tonbe. Lekonseyer pa lepeyer. United Seychelles in esey tou fason pour ouver zot lizye. E konmdir sa zoli sanson ki nou pe fer referans avek, nou’n osi mazinen ki si in ariv ler ki nou bezwen dir ki nou’n fatige.\nMe parey nou’n toultan dir e re-dir- nou annan en lobligasyon moral anver sa pep akoz se nou ki’n tir li laba deryer dan lesklavaz bann kolon, tir li dan lamizer, e met li lo semen progre. Nou santi sa devwar pour protez li. Menm sis a pep in ozordi swazir pour volonterman retourn laba deryer.\nAlor si i annan en sans pour montre ki ou aksepte ki ou’n fer fot. Ou aksepte ki ou’n ganny bat latet. Pran ou en desizyon e pa repet menm fot.\nPrezidan Danny Faure ek United Seychelles ti dir ou. En kantite koze ti ganny koze dan lonnekte dan son dernyen progranm politik kot prezidan ti ofer ou en plan 100 zour, apre ki i ti’n etal en manifesto ki ti pou asir kontiniasyon ou progre pandan sa prosen 5 an menm. Koman en voter ou’n plifere al vot pour sanzman.\nAvek LDS ki pa konnen kimanyer pour gouvernen, soufrans pe komans apiy kote. E byento pou fermal plis. La i moman pour koz sanzman, pa letan ki ou ti dan byen.